เครือเจริญโภคภัณฑ์

**บริษัท เครือเจริญโภคภัณฑ์ จำกัด** () หรือที่รู้จักกันโดยทั่วไปในชื่อย่อว่า **ซีพี** () เป็นกลุ่มธุรกิจเอกชนขนาดใหญ่ที่สุดในประเทศไทย และนับเป็นหนึ่งในกลุ่มทุนที่มีอิทธิพลมากที่สุดในภูมิภาคเอเชียตะวันออกเฉียงใต้ เครือเจริญโภคภัณฑ์ก่อตั้งขึ้นในช่วงต้นคริสต์ศตวรรษที่ 20 โดยเริ่มต้นจากการประกอบธุรกิจค้าขายเมล็ดพันธุ์พืช ก่อนจะขยายกิจการเข้าสู่ภาคการเกษตรและอุตสาหกรรมอาหารอย่างเต็มรูปแบบ ธุรกิจหลักของเครืออยู่ภายใต้การดำเนินงานของบริษัทลูกคือ เจริญโภคภัณฑ์อาหาร ซึ่งเป็นผู้นำในอุตสาหกรรมการผลิตอาหารและปศุสัตว์ระดับโลก โดยมีรายได้รวม 116.5 พันล้านบาท และกำไรสุทธิ 6.747 พันล้านบาท จากข้อมูลเมื่อ พ.ศ. 2548

นอกจากธุรกิจด้านการเกษตรและอาหารแล้ว เครือเจริญโภคภัณฑ์ยังได้ขยายตัวอย่างกว้างขวางไปสู่ภาคธุรกิจอื่น ๆ ที่มีบทบาทสำคัญในระบบเศรษฐกิจไทย โดยเฉพาะธุรกิจค้าปลีกผ่านบริษัทลูกในเครือ เช่น เซเว่น อีเลฟเว่น ซึ่งมีจำนวนสาขามากที่สุดในประเทศ และโลตัส ซึ่งเป็นเครือข่ายซูเปอร์มาร์เก็ตและไฮเปอร์มาร์เก็ตขนาดใหญ่ รวมถึงการเข้าซื้อกิจการของแม็คโคร ซึ่งทำให้เครือเจริญโภคภัณฑ์ครอบคลุมทั้งภาคค้าส่งและค้าปลีกทั่วประเทศอย่างมีประสิทธิภาพ การเข้าถึงผู้บริโภคทุกระดับรายได้ ทำให้กลุ่มซีพีมีบทบาทสำคัญอย่างยิ่งในการกำหนดรูปแบบการบริโภคของสังคมไทย

ในขณะเดียวกัน เครือเจริญโภคภัณฑ์ยังมีบทบาทในภาคธุรกิจเทคโนโลยีสารสนเทศและโทรคมนาคม ผ่านบริษัท ทรู คอร์ปอเรชั่น ซึ่งเป็นหนึ่งในผู้ให้บริการด้านโทรศัพท์เคลื่อนที่และอินเทอร์เน็ตความเร็วสูงรายใหญ่ของไทย ด้วยโครงสร้างพื้นฐานที่ครอบคลุมทั่วประเทศ เครือเจริญโภคภัณฑ์สามารถบูรณาการธุรกิจของตนในหลากหลายสาขาเข้าด้วยกันได้อย่างมีประสิทธิภาพ และยังมีการลงทุนในต่างประเทศอย่างต่อเนื่อง ทั้งในประเทศจีน เวียดนาม อินเดีย และประเทศอื่น ๆ การขยายตัวในลักษณะนี้ไม่เพียงสะท้อนถึงศักยภาพทางธุรกิจของกลุ่มทุนไทยในระดับโลกเท่านั้น แต่ยังส่งผลต่อความสัมพันธ์เชิงโครงสร้างระหว่างรัฐและทุนภายในประเทศ ซึ่งเป็นประเด็นที่ได้รับความสนใจในทางรัฐศาสตร์และเศรษฐศาสตร์การเมืองอย่างมากในช่วงหลายทศวรรษที่ผ่านมา

## ประวัติ
เจริญโภคภัณฑ์เริ่มต้นการทำธุรกิจขึ้นในปี พ.ศ. 2464 เมื่อเจี่ย เอ็กชอ และเจี่ย เซี่ยวฮุย เปิดร้านจำหน่ายเมล็ดพันธุ์ผักชื่อ "เจียไต้จึง" จากนั้นอีกประมาณ 30 ปีถัดมา จึงขยายกิจการจากไปสู่ธุรกิจอาหารสัตว์ ในปี พ.ศ. 2507 ธนินท์ เจียรวนนท์ ออกจากบริษัทสหสามัคคีค้าสัตว์ แล้วกลับมาทำงานที่เจริญโภคภัณฑ์เมื่ออายุ 25 ปี ในตำแหน่งผู้จัดการทั่วไป จากนั้นจึงนำมาสู่การเลี้ยงไก่เนื้อในโรงเรือนเป็นครั้งแรก ขยายสู่เครือข่ายเลี้ยงไก่แบบค้ำประกันรายได้ และโรงงานผลิตอาหารสัตว์ที่ใหญ่สุดในเอเชียตะวันออกเฉียงใต้ ต่อมาในปี พ.ศ. 2519 ได้จดทะเบียนจัดตั้งบริษัท เครือเจริญโภคภัณฑ์ จำกัด เพื่อเป็นศูนย์กลางของการขยายกิจการในเครือ ทั้งในประเทศไทยและต่างประเทศ

ปัจจุบันเครือเจริญโภคภัณฑ์ มีธุรกิจครอบคลุมหลายอุตสาหกรรม และมีตราสินค้าที่คุ้นเคยกับคนไทยเป็นอย่างดี เช่น

* ธุรกิจการเกษตร มีบริษัท เจริญโภคภัณฑ์อาหาร จำกัด (มหาชน) กำกับดูแลการจัดจำหน่ายอาหารพร้อมทาน ผลิตภัณฑ์เจียไต๋ หรือ ข้าวตราฉัตร
* ธุรกิจค้าปลีกและค้าส่ง ทั้ง เซเว่น อีเลฟเว่น, ซีพี แอ็กซ์ตร้า และล่าสุดเข้าซื้อโลตัสในประเทศไทย ภายใต้การกำกับดูแลของซีพี ออลล์
* ธุรกิจสื่อสาร มีตราสินค้า True ประกอบธุรกิจให้บริการทั้งเครือข่ายมือถือ โทรทัศน์ และออนไลน์ ภายใต้การกำกับดูแลของทรู คอร์ปอเรชั่น
* ธุรกิจยานยนต์ จับมือกับค่ายจีนทำตลาดแบรนด์ MG ในไทย
* ธุรกิจอีคอมเมิร์ซ มีระบบจ่ายเงิน True Money และเว็บไซต์ We Love Shopping
* ธุรกิจอสังหาริมทรัพย์ ผ่านบริษัท ซี.พี.แลนด์
* ธุรกิจการเงิน มีบริษัทประกันผิงอัน ในประเทศจีน

นอกจากนี้ เครือเจริญโภคภัณฑ์ยังส่งบริษัทในเครือจำนวน 4 บริษัทเข้าซื้อขายในตลาดหลักทรัพย์แห่งประเทศไทย โดยประกอบไปด้วย

* บริษัท ซีพี ออลล์ จำกัด (มหาชน) (CPALL) มูลค่ากิจการ 600,000 ล้านบาท
* บริษัท เจริญโภคภัณฑ์อาหาร จำกัด (มหาชน) (CPF) มูลค่ากิจการ 270,000 ล้านบาท
* บริษัท ซีพี แอ็กซ์ตร้า จำกัด (มหาชน) (CPAXT) มูลค่ากิจการ 196,000 ล้านบาท
* บริษัท ทรู คอร์ปอเรชั่น จำกัด (มหาชน) (TRUE) มูลค่ากิจการ 115,000 ล้านบาท

## บริษัทลูก
### กลุ่มการเกษตรและอาหาร
เครือเจริญโภคภัณฑ์ประกอบธุรกิจทางด้านเกษตรและอาหารหลายชนิดมีตั้งแต่ ซื้อขายพืชไร่, ฟาร์มไก่พันธุ์, เป็ดพันธุ์, หมู, กุ้ง, ปลาทับทิม, โรงงานแปรรูปอาหาร, โรงงานอาหารสัตว์ ผ่านทางบริษัทลูก ๆ ซึ่งมีอยู่กระจายทั่วประเทศไทย และในต่างประเทศบางแห่ง โดยเฉพาะในประเทศจีน มีบริษัท ดังนี้

* บริษัท เจียไต๋ จำกัด
รายได้ 17,456 ล้านบาท
กำไร 1,249 ล้านบาท
ธุรกิจ เมล็ดพันธุ์พืช และปุ๋ย

* บริษัท วัตถุดิบอาหารสัตว์ จำกัด
รายได้ ไม่มีข้อมูล
กำไร ไม่มีข้อมูล
ธุรกิจ ผลิตและค้าขายวัตถุดิบอาหารสัตว์

*บริษัท เจริญโภคภัณฑ์อาหาร จำกัด (มหาชน)

รายได้ 464,465 ล้านบาท
กำไร 14,703 ล้านบาท
ธุรกิจ เกษตรอุตสาหกรรมแบบครบวงจร,ผลิตภัณฑ์อาหารตรา CP, ไส้กรอกตรา BKP, นมตรา MEIJI, ร้านอาหาร CHESTER'S GRILL และอืน ๆ 

* บริษัท ซีพี อินเตอร์เทรด จำกัด
รายได้ 12,717 ล้านบาท
กำไร 16.65 ล้านบาท
ธุรกิจ การค้าระหว่างประเทศ,นำเข้า และ ส่งออก

* บริษัท ไทยไรส์ จำกัด
รายได้ 15,123 ล้านบาท
กำไร 28.52 ล้านบาท
ธุรกิจ ผลิตข้าว และผลิตภัณฑ์ข้าวตราฉัตร

### กลุ่มการสื่อสารและโทรคมนาคม
*บริษัท ทรู คอร์ปอเรชั่น จำกัด (มหาชน)

มีบริษัทในเครือดังนี้

- ทรูออนไลน์ 
รายได้ 28,300 ล้านบาท
กำไร 3,704 ล้านบาท
ธุรกิจ บริการด้านอินเทอร์เน็ต

- ทรูมูฟเอช
รายได้ 93,876 ล้านบาท
ขาดทุน 4,878 ล้านบาท
ธุรกิจ บริการด้านโทรศัพท์มือถือ

- ทรูวิชั่นส์
รายได้ 12,406 ล้านบาท
ขาดทุน 1,375 ล้านบาท
ธุรกิจ บริการโทรทัศน์แบบบอกรับสมาชิก

- ธุรกิจอื่น
ร้านกาแฟ : ทรูคอฟฟี่ และอื่น ๆ 

### กลุ่มการค้าปลีกและค้าส่ง
*บริษัท ซีพี ออลล์ จำกัด (มหาชน)

รายได้ 434,712 ล้านบาท
กำไร 16,677 ล้านบาท
ธุรกิจ มีดังนี้

- ร้านสะดวกซื้อ เซเว่นอีเลฟเว่น

- ร้านขนมปัง Bellinee's Bake&Brew 

* บริษัท ซีพีโลตัส จำกัด
รายได้ 50,328 ล้านบาท
ขาดทุน 2,638 ล้านบาท
ธุรกิจ ประกอบธุรกิจห้างสรรพสินค้าและซุปเปอร์มาร์เก็ต ในประเทศจีน ในชื่อ LOTUS และจดทะเบียนในตลาดหลักทรัพย์ฮ่องกง

* บริษัท ซีพี แอ็กซ์ตร้า จำกัด (มหาชน)
รายได้ 172,790 ล้านบาท
กำไร 5,412 ล้านบาท
ธุรกิจ ค้าส่งสินค้าอุปโภคบริโภค ในชื่อ CPAXT

### กลุ่มอสังหาริมทรัพย์
* บริษัท ซีพีแลนด์ จำกัด (มหาชน)
รายได้ 2,803 ล้านบาท
กำไร 534 ล้านบาท
ธุรกิจ พัฒนาโครงการอสังหาริมทรัพย์ เจ้าของอาคาร ซีพีทาวเวอร์ ศูนย์การค้าฟอร์จูน ทาวน์ ผู้ร่วมทุน ไอคอนสยาม

### กลุ่มอุตสาหกรรมพลาสติกและบรรจุภัณฑ์
* บริษัท ซีพีพีซี จำกัด (มหาชน)
รายได้ - ล้านบาท
กำไร - ล้านบาท
ธุรกิจ อุตสาหกรรมพลาสติกและบรรจุภัณฑ์ (อาทิเช่น ผลิตภัณฑ์ท่อพลาสติก แผ่นพลาสติก บรรจุภัณฑ์พลาสติก แกนกระดาษ ผ้าใยสังเคราะห์ ฯลฯ เป็นธุรกิจอีกกลุ่มหนึ่งที่มีบริษัทลูกอีกมากมายทั้งในและต่างประเทศ ในชื่อ CPPC

เครือเจริญโภคภัณฑ์ยังมีบริษัทอื่น ๆ อีกมากมาย
รวมแล้วเครือเจริญโภคภัณฑ์จะมีรายได้ทั้งหมด
รายได้ 5,527,711 ล้านบาท
กำไร 420,000 ล้านบาท

## กิจการร่วมค้า
เครือเจริญโภคภัณฑ์มีกิจการร่วมค้า (joint-venture) กับบริษัทจากต่างประเทศดังนี้
* ซีพี-เมจิ: (CP-Meiji) ธุรกิจผลิตภัณฑ์เกี่ยวกับนม ร่วมกับเครือเมจิ แดรี่ ประเทศญี่ปุ่น
* โลตัส: ธุรกิจห้างขายปลีกขนาดใหญ่ร่วมกับเครือเทสโก้สหราชอาณาจักร(ซีพีขายหุ้นเกือบทั้งหมดในโลตัสให้กับเทสโก้ในปี(2002) 
*ซีพี ออลล์ ธุรกิจขายปลีก ร่วมกับบริษัทเซเว่น อีเลฟเว่น ประเทศญี่ปุ่น
* ซีพีสตาร์เลน: ธุรกิจส่งออกมังคุด และมะม่วง ร่วมกับเครือ สตาร์เลน ประเทศญี่ปุ่น

## การลงทุนหรือร่วมทุนในต่างประเทศ
### พม่า
เครือเจริญโภคภัณฑ์ ลงทุนด้านเกษตรกรรมในพม่ามาตั้งแต่ปี 2540 ดำเนินธุรกิจในพม่า คือ การส่งเสริมการเพาะปลูก พืชไร่ ได้แก่ ข้าวโพด การเพาะเลี้ยงสัตว์บก ได้แก่ การเลี้ยงไก่ การเพาะเลี้ยงสัตว์น้ำ ได้แก่การทำฟาร์มกุ้ง และการทำอาหารสัตว์ 

### จีน
ในปี 1997 เครือซีพีมีการลงทุนใน บริษัท โลตัส เซี่ยงไฮ้ ซุปเปอร์เซ็นเตอร์เชนสโตร์ จำกัด เปิดห้างซูเปอร์มาร์เก็ต CP Lotus แห่งแรกในเขตผู่ตง ซึ่งมีจำนวน 77 สาขาทั่วประเทศจีน และในปี 2002 เปิด Super Brand Mall ซึ่งกลายเป็นแลนด์มาร์คสำคัญของเมือง  นอกนี้ยังมี บริษัท ซีพีจี โอเวอร์ซี จำกัด หรือ เจิ้งต้ากรุ๊ป ซึ่งเป็นชื่อชาวจีนรู้จัก CP ในนามเจิ้งต้ากรุ๊ป  เพื่อเข้าไปร่วมถือหุ้น เช่น บริษัท ผิงอัน อินชัวรันส์ จำกัด (ประเทศจีน) ซึ่งเป็นบริษัทประกันที่ใหญ่ที่สุดของจีน โดย CP เข้าไปถือหุ้นสัดส่วน 15.6% เมื่อปี 2556 ใช้วงเงินสูงถึง 280,000 ล้านบาท  เครือซีพียังร่วมทุนกับ SAIC Motor ผลิตยานยนต์ภายใต้แบรนด์ SAIC Motor-CP มีกำลังผลิตปีละ 100,000 คัน และวางแผนขยายการส่งออกแบรนด์ MG ไปยังเอเชียตะวันออกเฉียงใต้ 

## อ้างอิง

## แหล่งข้อมูลอื่น
* เว็บไซต์เครือเจริญโภคภัณฑ์ 

หมวดหมู่:บริษัทสยามที่ก่อตั้งในปี พ.ศ. 2464
หมวดหมู่:เครือเจริญโภคภัณฑ์
หมวดหมู่:นิติบุคคลที่ได้รับพระราชทานตราตั้ง
หมวดหมู่:บริษัทค้าปลีกของไทย